I det lille fiskerleje Lildstrand i Thy ærgrer de lokale sig over, at bysbarnet Simon Kollerup ikke længere skal være erhvervsminister. - Det er noget skidt, for han har været en stor hjælp for lokalområdet, forklarer Ole Christian Eriksen, der driver byens lokale røgeri og fortsætter: - Det er nok hans alder, der er problemet. Der skal jo noget erfaring bagved også. Ærgrelse hos kredsformand Simon Kollerup er ellers en særdeles dreven politiker. Han blev valgt ind i Folketinget i 2011 og har haft en lang række ordførerskaber. Han er vokset op i Lildstrand med sin familie, siden kandidat i statskundskab og pressechef i Socialdemokratiet. Han er valgt ind i Folketinget for netop Socialdemokratiet i Nordjyllands Storkreds i Thistedkredsen. Også her ærgrer den socialdemokratiske kredsformand Preben Bust Dahlgaard sig over den tabte ministerpost: - Det er rigtig træls. Vi har været glade for Simon Kollerup som minister i nu tre og et halvt år. Vi havde håbet, han kom med blandt de nye ministre, men der var så ikke plads til ham. Her i Thy og på Mors synes vi, det er træls. - Det var sjovere for tre år siden Simon Kollerup selv ærgrer sig også. Han var en af valgets absolut største stemmeslugere med 8723 stemmer. Alligevel kom han ikke på ministerholdet. - Det var absolut sjovere at køre her for tre og et halvt år siden, men det skygger ikke for, at jeg glæder mig over, at vi har fået en bred regering, lød det fra den afgående minister, da han i ministerbilen var på vej til afskedsaudiens på Amalienborg. Med det nye ministerhold bliver det kollegaen Morten Bødskov (S), der nu skal være erhvervsminister. Alligevel håber den lokale kredsformand i Thistedkredsen, at der bliver en god post til områdets store stemmesluger: - Simon er en meget kompetent politiker, og det er hans fjerde periode i Folketinget. Nu skal han så ikke være minister, men der er jo også andre poster, ordførerskaber, formandsposter og udvalgsposter, så jeg har stor tiltro til, at der bliver en god placering til Simon i den næste periode, siger Preben Bust Dahlgaard.

Referat:
Simon Kollerup (S) blev fravalgt som minister af Mette Frederiksen. Det er træls, lyder det fra kredsformand i partiet.